
Peremehetu ehitise hõivamise menetluse algatamine
 (Spordiväljak Tallinna mnt 46a)

 1.  Asjaolud ja menetluse käik

04.09.2012 esitas OÜ Disco Agentuur (registrikood 11521430, asukoht Vahtra 6-59, 21003 Narva, juhatuse liige Vladimir Izotov) Narva Linnavalitsusele taotluse Narva linnas Tallinna mnt 46a asuva spordiväljaku kasutusse andmiseks, et rajada hoovisisene laste hoki- ja jalgpalliväljak. 
Nimetatud spordiväljaku ehitas tehas «Baltijets». Spordiväljaku alune maa on reformimata.

Kuna ehitis ei ole ehitisregistris registreeritud ega polnud registreeritud ka hooneregistris, ning ehitise ehitusdokumendid puuduvad, on otstarbekas algatada selle hõivamise menetlus vastavalt kehtestatud korrale.

Vastavalt Narva Linnavolikogu 27.01.1999. a määrusele nr  80/39 “Peremeheta ehitise hõivamise kord Narva linnas” on vaja tuvastada nimetatud vara peremehetus.

Antud küsimust arutati Narva Linnavalituse linnavarakomisjoni koosolekul 05.09.2012 (protokoll nr 9), kus Linnavara- ja Majandusametile tehti ülesandeks algatada Narva linnas Tallinna mnt 46a asuva peremehetu ehitise hõivamise menetlus.
2. Õiguslikud järeldused

Vastavalt asjaõigusseaduse rakendamise seaduse § 13 lõikele 2 on peremehetu ehitise hõivamise õigus ja kohustus kohalikul omavalitsusel ja riigil Vabariigi Valitsuse kehtestatud korras.

Vabariigi Valitsuse 08.08.1996. a määruse nr 211 “Peremehetu ehitise hõivamise kord” (edaspidi Kord) punkti 2 kohaselt saab Korra alusel hõivata vallasasjaks olevat ehitist.     

Korra punkti 8 kohaselt selgitab ehitise peremehetuse välja kohalik omavalitsus, kes hindab ehitist ja võtab selle arvele. Kui ehitisel ei ole valdajat, määrab kohalik omavalitsus ehitisele hooldaja.

Kohaliku omavalitsuse korralduse seaduse § 30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.
Vastavalt Narva Linnavolikogu 27.01.1999. a määrusega nr 80/39 kinnitatud “Peremeheta ehitise hõivamise korra Narva linnas” punktile 8 kehtestab Linnavara- ja Majandusameti ettepaneku järgi ehituse peremehetuse Linnavalitsus, kes ehituse valdaja puudumisel annab hooldaja õigused ja kohustused üle Linnavara- ja Majandusametile. Hooldaja võtab ehitise arvele ja teostab selle hindamise.
Narva Linnavolikogu 20.09.2012 määruse nr 19 „Narva Linnavalitsuse Linnavara- ja Majandusameti põhimäärus“ § 13 p 5 kohaselt on peremehetu ehitise korraldamine Linnavara- ja Majandusameti üheks põhiülesandeks.
3. Otsus

3.1. Algatada Narva linnas Tallinna mnt 46a asuva peremehetu ehitise (spordiväljak) hõivamise menetlus.

3.2. Määrata ehitise hooldajaks Narva Linnavalitsuse Linnavara- ja Majandusamet.

3.3. Narva Linnavalitsuse Linnavara- ja Majandusametil teostada ehitise hindamine, võtta ehitis arvele ning avaldada teade hõivatava ehitise, selle asukoha ning viimase teadeoleva omaniku kohta.
4. Rakendussätted

4.1.  Narva Linnakantseleil teha korraldus teatavaks Narva Linnavalitsuse Linnavara- ja Majandusametile.

4.2.  Korraldus jõustub seaduses sätestatud korras.

4.3.  Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemisest.

